Vnsen fruntliken gruth vnnde alles ghut to vorenn. Erbare vnnd ghestrenge leue here houetman, wy voghen juwer ghestrenghicheit fruntlik tho weten, dat kortes vorledenn jn vnser munte eynn vngherodt gebort jsz, zo dat vnsz etlik suluer isz entwendet gheworden, darhaluen wij zint vorvrsaketh vnser gheltsmeden to bouelende zo en etlick vnghemerket suluer tor handen ghebracht wurde dat sulueste mehr wedder van zick to hantreckende er wy zodaner suluest bozedregher hadden. Mit vorlope der tidt hefft zick bogheuen dat eneme vnser goltsmede dorch enen jn vnser stadt nu tor tidt zick entholdende twe gheghatene jene suluvess vnghemerket to kope ghebadem zyn, de dat sulueste suluer na vnseme bouele vnss furder hefft ghehantrecket, dar wij den vorkoper dess suluerss hebbenn vmme anghelanget to irfarende wo he by zodanne suluer ghekamen were; de vnss antwerdende hefft borichtet, dat em zodanne suluer dorch juwe ghestrenghicheit vth Swedenn by schipper Jonss Jonssen ghezandt were, dar vor juwer ghestrenghicheit etlike busszen zolde wedder tor handen schaffen; derhaluenn de warheit to sporende hebben wy den schipper ansprecken laten dorch loffwerdighe lude, de jnt erste ghespraken hefft, dat he van myneme suluer gheweten ock em vann juwer ghestrenghicheit myn suluer hir to bryngende ghedann is; tom lasten zo de vorkoper dess suluerss by em ghekamen iss, iss he wedder ghekamen zeggende, dat he zodane suluer van juwer ghestrenghicheit hir to bringende entfangen hebbe. Vth zodanen twyerleyen wankelworden bliuen wy der zakenn vnnd warheit bister. Jss derhaluen vnsze fruntlike bede, juwe ghestrenghicheit vmme der warheit willen to irfarende moghe vns mit den ersten dorch ere scriffte vorwitliken ifft juwe ghestrenghicheit ock suluer hir her gheschicket, dar juwe ghestrenghicheit busszen vorboghert hefft, vnnd wo vele dess suluerss ghewest iss ock wo idt gherekent iss vnnd by weme ock an weme juwe ghestrenghicheit zodane suluer hir ghezant hefft, vp dermede wy vnss dar na richten moghen vnnd by vnse vorlarene suluer wedder kommen, so wy ouerss dorfarenn, dat zodane vngherekent suluer dar nimmersz nicht ghewonlik jss dorch juwe ghestrenghicheit hir gheschicket zij. Alzodanne willen wij vnss dar bildelick vnnd gheborlick der gherechticheit na juwe toghen. Wor wy juwe ghestrengheit vakenghemelde wedder to denste willenn vnnd wolgefalle jnne irschenen moghen, don wy vnghespardess flitess to allen tiden weddervmme gherne, de wy hir mit Gade allemechtich etc. Dat. sabat. vor Margarete anno xv.